**Miešanie zemín pre výsevy**

Potrebu vhodných substrátov treba zohľadniť už pri výbere rastlín do plánovanej záhrady alebo na výzdobu balkóna.

Až na výnimky sa pestovateľské substráty pripravujú z viacerých zložiek – rašeliny, kompostovanej kôry, rôznych zemín a minerálnych zložiek (ornica, íly, hlina).

**Prímesi do substrátov** - v minulosti sa často používal **piesok**, dnes sa v záhradníckej praxi používa len výnimočne s rašelinou v zmesi na zakoreňovanie odrezkov.

**Perlit** - zvyšuje vodnú kapacitu substrátu, lebo prijíma vodu. Je vhodný pre rastliny vyžadujúce vzdušný a priepustný substrát.

**Formaldehydová močovina** - spracúva sa do tvaru penových vločiek. Používa sa podobne ako perlit.

**Pestovateľské substráty** - pripravujú sa špeciálne podľa požiadaviek určitej rastliny alebo skupiny rastlín z dostupných zemín a prímesí.

**Substrát na množenie** - je všestranne použiteľný, vzdušný a priepustný. Na jeho prípravu potrebujeme rašelinu – 50 %-ný podiel, kompostovú zeminu, môže byť kvalitná ornica – 30 % a perlit, ktorý sa dobre osvedčuje pri zakoreňovaní a tvorí 20 % objemu.

Všetky zložky dobre premiešame, viackrát prehodíme. Substrát je vhodné pripraviť minimálne 2 až 3 týždne pred použitím, aby jednotlivé podiely medzi sebou reagovali a vyrovnali sa ich chemické vlastnosti. Substrát pripravujeme v čistom, pokiaľ možno zatienenom prostredí.

**Ľahké a ťažké zmesi**  - pri tradičnej príprave zmesí sa zmiešavajú humusové a minerálne zeminy. Napríklad ľahšia zmes v pomere 2 až 3 : 1, ťažšia zmes 1 až 2 : 3. Najviac používanou humusovou zeminou je rašelina s kompostovanou kôrou, ktorou sa zvyšuje kyprosť substrátu.

**Substráty bez minerálnej zložky**  
Rastliny, ktoré vyžadujú vzdušnú vlhkosť pri koreňoch, treba pestovať v substrátoch, neobsahujúcich minerálnu zložku. V praxi medzi takéto rastliny patria rododendrony, vresovce, antúrie a orchidey.